SKRIFTLIG FORESPØRGSEL E-2174/00

af Jorge Hernández Mollar (PPE-DE) til Kommissionen

(7. juli 2000)

Om: Forbedring af kvindernes levevilkår på landet i bjergområderne i Malaga (Spanien)

Tilværelsen for mange kvinder på landet i bjergområderne i provinsen Malaga (Spanien) er præget af total isolation. Til tider skyldes denne isolation mangel på information.

Som følge heraf prøver de lokale myndigheder at afhjælpe denne isolation og mangel på information ved hjælp af lokale tværfaglige teams med henblik på at nedbringe arbejdsløsheden for kvinder, som er meget højere end mændenes, og for kort sagt at forbedre levevilkårene for kvinderne, som dag for dag må kæmpe med talrige mangler og afsavn i et isoleret miljø.

Kan Kommissionen oplyse, hvilke muligheder fællesskabspolitikken giver for på en eller anden måde at tilvejebringe løsninger på de nævnte vanskelige levevilkår, som kvinderne på landet i Malaga har på grund af deres isolation, og som stiller dem ugunstigt i forhold til andre arbejdende kvinder i andre landområder, der nyder godt af flere bekvemmeligheder i dagligdagen?

Svar afgivet på Kommissionens vegne af Franz Fischler

(21. september 2000)

Kommissionen er allerede blevet underrettet om situationen i den pågældende region gennem programmerne for udvikling af landdistrikter samt EF-støtterammen, navnlig hvad angår kvindernes isolation samt de problemer, der er forbundet med arbejdsløsheden i landdistrikterne og behovet for uddannelse samt bedre levevilkår.

Programmerne for udvikling af landdistrikter gør det muligt at forbedre situationen for de kvinder, der arbejder i landbruget, især ved at fremme investeringer og kvindernes muligheder for at nedsætte sig som landbrugere, diversificering af aktiviteterne i landdistrikter for at fremme aktiviteter inden for turisme og håndværk, udvikling af servicesektoren, bl.a. hvad angår børnepasning, transport og infrastrukturer, samt forbedring af levevilkårene, herunder de kulturelle aspekter.

Ud over programmerne for udvikling af landdistrikter, der skal ligge på linje med målet om at fremme ligestillingen mellem mænd og kvinder i Rådets forordning (EF) nr. 1257/99 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1), skal EF-initiativet Leader+ omfatte særlige foranstaltninger til fordel for kvinderne i landdistrikter. Dertil kommer Den Europæiske Socialfonds foranstaltninger, som især vedrører uddannelse og beskæftigelse, samt beskæftigelsesinitiativet, der også omfatter foranstaltninger på dette område.

Kommissionen opfordrer til foranstaltninger på dette område, men det er de nationale og regionale myndigheder, der skal indarbejde dem i deres programmer og gennemføre dem i overensstemmelse med princippet om ligestilling mellem mænd og kvinder.

Desuden har det spanske kvindeinstitut (Instituto de la Mujer), der har afdelinger i samtlige regioner, taget en lang række initiativer med sigte på beskæftigelse og uddannelse af kvinder. Visse af de foranstaltninger, der er foreslået under strukturfondene, vil bidrage til at finansiere disse foranstaltninger.

(1) EFT L 160 af 26.6.1999.